T.AVA03 – “Tià Turi”
Tiāturi
E aha hoì tōna auraa ?
Tē uiui nei te manaò...
Ia au i te huriraa a te Fare Vānaa o te nā ô nei : 
A tahi e rāau tururaa nā te mau tahuà i nià i te marae i te taime ohiparaa.
A piti e faufa’a i roto i te manaò nō te tahi òhipa i òre ā i tupu.
Nō ù, tiāturi, to ù ïa tiàraa i nià i to ù iho turi. I te hea taime?
Aita anaè e raveà ta te taata, te vai nei ā oia i mua ia ù.
Nō’u tiāturi, i te taime ā ua hope tā’u.
I te matahiti i maìri aè nei
ua roohia vau i te maì teiaha. 
E na roto i teie maì manaò òre hia, 
ua hōroà mai te Atua i te ora i roto i tō ôpū. 
E maha noa âvaè tō Tā-Vai-Aroha
I te 25 no Titema 2026,
Ua fā mai oia i roto i teie nei ao. 
Aita i māuiui fānau, e âiū oraora maitai, 
Ua huti i te aho, 
Ua àraara tōna mata,
Ua tupu te natiraa i rotopu ia māua
Ua tū tōna rima e 
Nā roto i te mata e te mata, 
Hoê hutiraa aho hopeà, 
Ua taòto oia i nià ia ù.
I teie mahana ua tià ïa hō’ē matahiti
i toù ìteraa e ua hapu vau 
noa atu te maì o tā te taote i òre ìte i roto ia ù.
Ua tiāturi au i tāna faanahoraa e
Ua tupu tōna hanahana. 
Na roto i tona tonoraa mai ia
Tā-Vai-Aroha, ua ora toù maì.
Ia reo anaè òe i te àti maì, 
I te àti pohe, 
Òiòi atoà te manaò e hià. 
Aita atu e manaò mā 
Ua reru roa i te òto...
I roto i te mauiui, te hepohepo, te
raveà òre i mua i te pohe, a tiàturi.
I teie mahana, aita ihoā paha e auraa, 
e pāhonoraa ia au i te tupuraa o te ohipa.
E tumu rā tō te mau mea atoà
Ua riro rā ei haapiiraa.
Teie rā a tià turi, a tià turi, a tià turi.
Nā roto i tià turi e tupu ai tōna hinaaro, tōna hanahana.
Ua riro òia ei turuì pāpū nō’u, mā tō mana’o atoà.
A fāriu anaè mā tō âau atoà
A tià turi.
Èìta e òre i te maitaìhia.	
Tià turi o te reira atoà i òre ai i hià
Tià turi o te raveà e hope roa 
Tià turi o te raveà e nuu ai i mua.
